
ХьэIупэ ДжэбрэIил Москва щагъэлъапIэ
Мазаем и 19-м Москва, Союзхэм я унэм и Колоннэ пэшым, щекIуэкIащ Урысейм гъуазджэхэмкIэ щIыхь зиIэ и лэжьакIуэ ХьэIупэ ДжэбрэIил къызэралъхурэ илъэс 75-рэ зэрырикъум траухуа пшыхь дахэ.
Ар къызэрагъэпэщащ Сэралъпхэ Альбертрэ Мадинэрэ, ДжэбрэIил и гъэсэн щIалэ, композитор Къэбэрдокъуэ Мурат сымэ.
ХьэIупэм и IэдакъэщIэкIхэм ящыщу концертым хагъэхьащ «Молодежная увертюра»-р, «Воспоминания о детстве» сюитэр, «Черкесские танцы», «Кабардинские девичьи танцы» лэжьыгъэхэр, «Сказки седых гор» симфоние теплъэгъуэр, «Си гъатхэ», «Уэсыр къос» уэрэдхэр, нэгъуэщIхэри.
Концертым хэтащ Адыгэ Республикэм щIыхь зиIэ и артист Щэныбэ Нафсет, КъБР-м и цIыхубэ артист Къэбэрдокъуэ Мурат, «Таврическэ» симфоние оркестрыр (художественнэ унафэщIыр КъБР-м и цIыхубэ артист Голиков Михаилщ).
Пшыхьыр екIуу езыгъэкIуэкIар УФ-м щIыхь зиIэ и артист Багъ Саидщ.
Тэрчокъуэ Дисэ.
ХьэIупэ Дж. Къу. «Къэбэрдей-Балъкъэр Республикэм и пащхьэм щиIэ фIыщIэхэм папщIэ» орденыр етыным и IуэхукIэ
Къэбэрдей-Балъкъэр Республикэм и Iэтащхьэм и Указ
Къэбэрдей-Балъкъэр Республикэм и макъамэ гъуазджэм зегъэужьыным куэд зэрыхищIыхьам къыхэкIыу «Къэбэр- дей-Балъкъэр Республикэм и пащхьэм щиIэ фIыщIэхэм папщIэ» орденыр етын ХьэIупэ ДжэбрэIил Къубатий и къуэм — «Урысейм и Композиторхэм я союз» жылагъуэ зэгухьэныгъэм и Къэбэрдей-Балъкъэр щIыналъэ къудамэм и унафэщIым и къуэдзэм.
Къэбэрдей-Балъкъэр Республикэм
и Iэтащхьэ КIуэкIуэ Юрий
Налшык къалэ
2017 гъэм мазаем и 20-м
№21-УГ
КъБР-м и дамыгъэ нэхъыщхьэр зыхуэфащэ
Къэбэрдей-Балъкъэр Республикэм и макъамэ гъуазджэм зегъэужьыным куэд зэрыхищIыхьам къыхэкIыу «Къэбэрдей-Балъкъэр Республикэм и пащхьэм щиIэ фIыщIэхэм папщIэ» орденыр «Урысейм и Композиторхэм я союз» жылагъуэ зэгухьэныгъэм и Къэбэрдей-Балъкъэр щIыналъэ къудамэм и унафэщIым и къуэдзэ ХьэIупэ ДжэбрэIил Къубатий и къуэм етыным и IуэхукIэ указым КъБР-м и Iэтащхьэ КIуэкIуэ Юрий Iэ щIидзащ.
ХьэIупэ ДжэбрэIил Къубатий и къуэр КъБАССР-м и Шэджэм районым хыхьэ Нартан къуажэм 1942 гъэм мазаем и 20-м къыщалъхуащ. Сараджишвили Вано и цIэр зезыхьэ Тбилиси дэт Къэрал консерваторэр къиухащ. Налшык къалэм щыIэ курыт еджапIэ №1-м уэрэд жыIэнымкIэ егъэджакIуэу 1963 гъэм лэжьэн щIидзащ, Налшык музыкэ училищэм щригъэджащ. 1984 гъэм щыщIэдзауэ КъБАССР-м и Композиторхэм я союзым и правленэм и консультантщ, Республикэм и Макъамэ фондым и уполномоченнэщ. 1993 гъэм и мэлыжьыхь мазэм хахащ «Урысейм и Композиторхэм я союз» жылагъуэ зэгухьэныгъэм и Къэбэрдей-Балъкъэр щIыналъэ къудамэм и унафэщIым и къуэдзэу. 2009 гъэм щегъэжьауэ нобэр къыздэсым — «Къэбэрдей-Балъкъэр Къэрал филармоние» ГКУК-м и лектор-макъамэджщ.
«Урысей Федерацэм гъуазджэхэмкIэ щIыхь зиIэ и лэжьакIуэ», «Къэбэрдей-Балъкъэр Республикэм и цIыхубэ артист» цIэ лъапIэхэр къыфIащащ.
КъБР-м и Iэтащхьэмрэ Правительствэмрэ я пресс-IуэхущIапIэ.
